**Մարզպետի տեղակալ Լևոն Սարգսյանի ելույթը Ռեգենի տարածաշրջանի ներկայացուցիչների հետ հանդիպման ժամանակ 28.03.2015թ.**

Տավուշի մարզի և Գերմանիայի Ռեգենի տարածաշրջանի համագործակցության շրջանակներում, Տավուշի մարզպետարանում տեղի ունեցավ հանդիպում, որը վարեց մարզպետի տեղակալ Լևոն Սարգսյանը: Հանդիպմանը մասնակցում էին Ռեգենի շրջանի ժողովրդական բարձրագույն դպրոցի տնօրեն Հերբերտ Ունաշը, Ռեգենի շրջանի տուրիզմի խորհրդատու-մասնագետ Սյուզան Վագները, ԳՄՀԸ-ի /GIZ/ << Համայնքների զարգացում հարավային Կովկասում>> ծրագրի խորհրդատու Մերի Սարգսյանը, Իջևան, Դիլիջան, Նոյեմբերյան, Բերդ, Գոշ համայնքների ղեկավարներ Վարդան Ղալումյանը, Արմեն Սանթրոսյանը, Վանուշ Ամիրաղյանը, Հարություն Մանուչարյանը, Գևորգ Ամիրխանյանը, << Տավուշի մարզի տուրիզմի զարգացման գործակալություն>> հասարակական կազմակերպության նախագահ Հովհաննես Ղահրամանյանը և աշխատակից Արման Մատինյանը:  
Ներկաներին, Տավուշի մարզպետ Հովիկ Աբովյանի և անձամբ իր անունից, ողջունեց մարզպետի տեղակալ Լևոն Սարգսյանը: Տեղեկացրեց, որ այս հանդիպման կարևորագույն նպատակն է ամփոփել ձեռք բերվածը և նշել անելիքները: Հերբերտ Ունաշը և Լևոն Սարգսյանը համառոտ ներկայացրին այն ճանապարհը, որ անցել են այս տարիների ընթացքում: Մասնավորապես Լևոն Սարգսյանը հայտնեց, որ Հայաստանի Տավուշի մարզի ու Գերմանիայի Ռեգենի տարածաշրջանի միջև համագործակցությունը սկսել է ձևավորվել դեռևս 2009 թվականին: Այնուհետ, Գերմանիայի միջազգային համագործակցության ընկերության/ GIZ, „Համայնքների զարգացում Հարավային Կովկասում“ ծրագրի „Քաղաքների ցանց Հարավային Կովկասում“ նախաձեռնության շրջանակում նոր շունչ տրվեց այս համագործակցությանը և, 2012 թվականի հունիսի 7-ին որոշակի դադարից հետո տեղի ունեցավ հանդիպում Տավուշի փոխմարզպետի ու համայնքապետերի մասնակցությամբ:

Այս հանդիպման արդյունքում ձևավորվեց հետագա աշխատանքների ոլորտը, մասնակվորապես „**միջհամայնքային համագործակցությունը**“ ընտրվեց որպես ընդհանրական թեմա, որի ներքո 3 թեմաներ դարձան հատկապես կարևոր` **տուրիզմի զարգացում, աղբահանություն,** և **կրթություն/ որակավորում:**

* Այս ոլորտներին առավել մանրամասն ծանոթանալու և ծրագրեր մշակելու նպատակով իրականացվել են ուսումնական այցեր Գերմանիա և բազմաթիվ հանդիպումներ: Տավուշ-Ռեգեն համագործակցության կարևորագույն ձեռքբերումն է 2013 թվականին այս համագործակցության շրջանակում հիմնված „Տավուշի մարզի տուրիզմի զարգացման գործակալություն“ ՀԿ-ն, որը GIZ-ի կողմից ստանալով փոքրիկ դրամաշնորհ/10000եվրո/ նախատեսել է 2015 թվականի ընթացքում իրականացնել հետևյալը.
* Ստեղծել Տավուշի մարզը տուրիստական տեսանկյունից ամբողջությամբ ներկայացնող ամբողջական եռալեզու ինտերնետային կայք
* Ձևավորել տուրիզմի և շրջակա միջավայրի պահպանության ոլորտում առկա բոլոր դերակատարների միասնական ցանց
* Կազմակերպել միջոցառումներ և վերապատրաստումներ ԵՊՀ-ի Իջևանի մասնաճյուղի տուրիզմի ֆակուլտետի ուսանողների հետ` այդ թվում նաև ֆակուլտատիվ դասախոսությունների շարք
* Ձևավորել աշխատանքայի խումբ, որը այս տարվա ընթացքում կիրականացնի տարբեր միջոցառումներ` ուղղված տուրիստական նպատակակետերի ցուցանակների մշակմանը, դրանց պատրաստմանը և տեղադրմանը
* Իրականացնել մաքրման ակցիաներ Տավուշի մարզի կարևոր տուրիստական կետերում
* Պարբերաբար կազմակերպել աշխատանքային հանդիպումներ տուրիզմի հետ առնչվող ենթակառուցվածքների ներկայացուցիչների հետ:

Ինչպես տեսնում եք Տավուշ-Ռեգեն համագործակցությունն արդեն տվել է իր որոշակի արդյունքները,- նշեց Լևոն Սարգսյանը: